แห่จองบ้านธนารักษ์ ลักไก่เก็งกำไรเพียบ
คนแห่จองบ้านธนารักษ์ประชารัฐ 1,400 ยูนิต เผยหลายรายได้เข้าเกณฑ์ บางรายหวังเก็งกำไร
20 ส.ค. 2559

โพสต์ทูเดย์ - คนแห่จองบ้านธนารักษ์ประชารัฐ 1,400 ยูนิต เผยหลายรายได้เข้าเกณฑ์ บางรายหวังเก็งกำไร
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า การเปิดรับจองสิทธิโครงการบ้านธนารักษ์ประชารัฐ คาดว่าจะมีประชาชนและข้าราชการเข้ามาจองสิทธิเป็นจำนวนมาก จากโครงการทั้ง 4 แปลงในกรุงเทพฯ รวมทั้งหมดประมาณ 1,400 ยูนิต เพราะราคาถูก และวัสดุที่ใช้ในการก่อสร้างมีคุณภาพ โดยจะใช้เวลาก่อสร้าง 2 ปี หรือก่อสร้างเสร็จในช่วงปี 2561
อย่างไรก็ตาม หากมีข้าราชการและประชาชนเข้าจองสิทธิทั้ง 4 แปลงครบตามจำนวนแล้ว กรมธนารักษ์จะเปิดโครงการบ้านธนารักษ์ประชารัฐระยะที่ 2 (เฟส 2) ต่อไป โดยขณะนี้กรมอยู่ระหว่างหาที่ราชพัสดุอื่นที่อยู่บริเวณรอบๆ ในเขตกรุงเทพฯ จ.ปทุมธานี ฉะเชิงเทรา รวมถึงที่ เชียงใหม่ คาดว่าจะได้ข้อสรุปในเดือน ก.ย.นี้
ทั้งนี้ หลังจากที่ข้าราชการและประชาชนได้ลงทะเบียนจองสิทธิแล้ว ทางกรมจะมีการตรวจสอบคุณสมบัติว่าเป็นไปตามเกณฑ์หรือไม่ โดยในเขตกรุงเทพฯ 2 แปลง จะให้เฉพาะข้าราชการและเจ้าหน้าที่ของรัฐที่มีรายได้เดือนละไม่เกิน 2 หมื่นบาท และแปลง จ.เพชรบุรี ให้กับประชาชนที่ต้องเป็นบ้านหลังแรกเท่านั้น
สำหรับบรรยากาศการเปิดจองบ้านประชารัฐวันแรก โดยใช้เพียงบัตรประชาชนใบเดียวในการจอง และใช้เกณฑ์มาก่อนมีสิทธิก่อน ที่ศูนย์การประชุมแห่งชาติสิริกิติ์ พบว่า มีประชาชนที่ไม่เข้าใจหลักเกณฑ์ได้มาต่อคิวจำนวนมาก เพื่อจองบ้านประชารัฐในเขตกรุงเทพฯ 2 แปลง ที่กรมธนารักษ์เปิดให้สิทธิเฉพาะข้าราชการจองเท่านั้น รวมทั้งพบว่ามีประชาชนส่วนหนึ่งที่มาต่อคิวจองเพราะต้องการนำไปเก็งกำไร โดยที่ไม่รู้เงื่อนไขว่า ผู้ใช้สิทธิได้จะต้องเป็นผู้ที่ไม่เคยมีบ้านหลังแรกและห้ามโอนเปลี่ยนสิทธิ